CELEX: 32020D1401
Language: sl
Date: 2020-10-02 00:00:00
Title: Izvedbeni sklep Komisije (EU) 2020/1401 z dne 2. oktobra 2020 o začasnem odstopanju od Direktive Sveta 66/401/EGS glede zahtev za trženje s certificiranim semenom (notificirano pod dokumentarno številko C(2020) 6651) (Besedilo velja za EGP)

6.10.2020   
               
               
                  SL
               
               
                  Uradni list Evropske unije
               
               
                  L 324/35
               
            
         IZVEDBENI SKLEP KOMISIJE (EU) 2020/1401
         z dne 2. oktobra 2020
         o začasnem odstopanju od Direktive Sveta 66/401/EGS glede zahtev za trženje s certificiranim semenom
         
            
               (notificirano pod dokumentarno številko C(2020) 6651)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 66/401/EGS z dne 14. junija 1966 o trženju semen krmnih rastlin (1), in zlasti člena 17(1) Direktive,
         ob upoštevanju naslednjega:
         
                     (1)
                  
                  
                     Iz informacij, ki jih je Slovenija predložila Komisiji, je razvidno, da je bila zaradi neugodnih vremenskih razmer v rastni sezoni 2018/2019 močno prizadeta semenska rastlina vrste inkarnatka (Trifolium incarnatum L.), namenjena za proizvodnjo osnovnega semena. Posledično v Sloveniji ni bilo na voljo dovolj osnovnega semena za proizvodnjo certificiranega semena prve množitve za pridelek v letu 2020.
                  
               
                     (2)
                  
                  
                     Druge države članice, ki so se v določeni meri prav tako soočale s podobnimi težavami, niso mogle zadovoljiti potreb Slovenije po kategoriji osnovnega semena.
                  
               
                     (3)
                  
                  
                     Zaradi navedenih okoliščin je prišlo do začasnih težav pri splošni dobavi certificiranega semena inkarnatke. Navedenih težav ni mogoče odpraviti drugače kot tako, da se v Uniji za določeno obdobje in v ustrezni največji dovoljeni količini odobri trženje certificiranega semena inkarnatke druge množitve, proizvedenega v Sloveniji.
                  
               
                     (4)
                  
                  
                     Zato bi bilo treba s tem sklepom pod določenimi pogoji in v skladu z določenimi omejitvami v Uniji odobriti trženje certificiranega semena inkarnatke druge množitve, proizvedenega v Sloveniji iz certificiranega semena prve množitve.
                  
               
                     (5)
                  
                  
                     Glede na informacije, ki jih je Komisiji predložila Slovenija, se zdi, da je za odpravo navedenih težav z oskrbo za obdobje, ki se izteče 30. junija 2021, skupno potrebnih 30 ton semena inkarnatke.
                  
               
                     (6)
                  
                  
                     Odstopanje ne preprečuje uporabe drugih pogojev za trženje certificiranega semena inkarnatke, kot so določeni v Direktivi 66/401/EGS.
                  
               
                     (7)
                  
                  
                     Države članice Komisijo in druge države članice takoj obvestijo o količinah, za katere so izdale dovoljenje za trženje v skladu s tem sklepom, da se zagotovi njegovo usklajeno izvajanje.
                  
               
                     (8)
                  
                  
                     Primerno je, da Slovenija prevzame vlogo koordinatorke za zagotovitev, da skupna količina trženega semena, odobrena na podlagi tega sklepa, ne presega največje količine, ki se v skladu s tem sklepom lahko trži.
                  
               
                     (9)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            
               1.   Trženje certificiranega semena inkarnatke druge množitve (Trifolium incarnatum L.), proizvedenega v Sloveniji iz certificiranega semena prve množitve, se dovoli v Uniji za obdobje, ki se izteče 30. junija 2021, in pod pogoji iz odstavka 2.
            
            
               2.   Certificirano seme, katerega trženje je dovoljeno v skladu s tem členom:
               
                           (a)
                        
                        
                           ne presega skupne količine 30 ton;
                        
                     
                           (b)
                        
                        
                           izpolnjuje naslednje zahteve:
                           
                                       (i)
                                    
                                    
                                       zahteve za certificirano seme prve množitve, določene v Prilogi II k Direktivi 66/401/EGS;
                                    
                                 
                                       (ii)
                                    
                                    
                                       zadevno seme je bilo najprej dano v trg v skladu s členom 3 tega sklepa.
                                    
                                 
                     
         
         
            Člen 2
            Države članice Komisijo in druge države članice takoj obvestijo o količinah, za katere so izdale dovoljenje za trženje v skladu s tem sklepom.
         
         
            Člen 3
            Vsak dobavitelj semena, ki želi dati na trg seme iz člena 1, vloži zahtevek za dovoljenje pri državi članici, v kateri ima sedež ali v kateri uvaža. Zadevna država članica pooblasti dobavitelja za dajanje semena na trg, razen če:
            
                        (1)
                     
                     
                        obstajajo zadostni dokazi, da se lahko dvomi, ali je dobavitelj sposoben dati na trg količino semena, za katero je zaprosil za dovoljenje; ali
                     
                  
                        (2)
                     
                     
                        bi skupna količina, odobrena za dajanje na trg, presegla največjo količino iz člena 1(2)(a).
                     
                  
         
            Člen 4
            
               1.   Države članice si vzajemno nudijo upravno pomoč pri uporabi tega sklepa.
            
            
               2.   Slovenija prevzame vlogo države članice koordinatorke glede člena 1(2)(a).
            
            
               3.   Vsaka država članica, ki prejme zahtevek iz člena 3, takoj obvesti Slovenijo o količini iz zahtevka. Slovenija nemudoma obvesti države članice, ki so ji poslale uradno obvestilo, ali bi dovoljenje povzročilo preseganje največje količine iz člena 1(2)(a).
            
         
         
            Člen 5
            Ta sklep je naslovljen na države članice.
         
         
            V Bruslju, 2. oktobra 2020
            
               
                  Za Komisijo
               
               Stela KIRIAKIDES
               
                  Članica Komisije
               
            
         
         
            (1)  UL 125, 11.7.1966, str. 2298/66.